Diari Oficial de la Generalitat Valenciana


Sumari del DOGV 6323, del 02-08-2010 (2010/8899)

RESOLUCIÓ de 30 de juliol de 2010, de la consellera de Justícia i Administracions Públiques, sobre delegació de competències en altres òrgans de l'administració de la Generalitat.
-----------------------------------------------------------------------------------------------------------------------------------------------------------------------------------

### Dades del document

Número de DOGV
:   6323

Data del DOGV
:   02-08-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/8899


Data del document
:   30-07-2010

Organisme emissor
:   Conselleria de Justícia i Administracions Públiques

Tipus de document
:   Resolució

Anàlisi jurídica

 Descriptors 

:   * Conselleria Justícia i Administracions Públiques
    * competència administrativa
    * delegació de poders

RESOLUCIÓ de 30 de juliol de 2010, de la consellera de Justícia i Administracions Públiques, sobre delegació de competències en altres òrgans de l'administració de la Generalitat. [2010/8899]  
El Decret 19/2009, de 3 de novembre, del president de la Generalitat, va fixar l'estructura de l'administració de la Generalitat, i determinava les conselleries en què s'organitza, entre les quals es troba la Conselleria de Justícia i Administracions Públiques.  
D'altra banda, el Decret 198/2009, de 6 de novembre, del Consell, va establir l'estructura orgànica bàsica de la Presidència i de les conselleries de la Generalitat.  
Finalment, mitjançant el Decret 206/2009, de 13 de novembre, del Consell, es va aprovar el Reglament Orgànic i Funcional de la Conselleria de Justícia i Administracions Públiques.  
La consellera de Justícia i Administracions Públiques exerceix les funcions establides en la vigent Llei del Consell i en la normativa reglamentària indicada, així com aquelles que li corresponen com a màxima autoritat dels òrgans i unitats que s'integren en la seua estructura orgànica.   
A fi de dotar de major agilitat la gestió dels assumptes, la competència dels quals té assignada la Conselleria de Justícia i Administracions Públiques, i d'acord amb el principi d'eficàcia que regeix l'actuació de les administracions públiques, es considera oportú delegar determinades atribucions en altres òrgans de l'administració de la Generalitat.  
Per això, de conformitat amb el que establixen els articles 13 i 14 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i fent ús de les facultats que em conferix l'article 63 de la Llei 5/1983, de 30 de desembre, de la Generalitat, del Consell, resolc:  
Primer  
Delegar, amb les excepcions legalment previstes, les atribucions conferides a la consellera de Justícia i Administracions Públiques en l'article 28 de la Llei 5/1983, de 30 de desembre, del Consell i en l'article 6 del Decret 206/2009, de 13 de novembre, del Consell, pel qual s'aprova el Reglament Orgànic i Funcional de la Conselleria de Justícia i Administracions Públiques, així com les altres atribucions que afecten l'àmbit competencial d'aquesta Conselleria, assignades al seu titular segons l'ordenament jurídic, en els següents òrgans superiors de l'administració de la Generalitat:  
a) L'exercici de les competències en matèria de Justícia, a excepció de les del protectorat en els termes que s'estableixen en l'apartat tercer de la present resolució, en el titular de la Conselleria de Solidaritat i Ciutadania.   
b) L'exercici de les competències en matèria de funció pública, en el titular de la Conselleria d'Economia, Hisenda i Ocupació, i es manté la vigència de les ordes de delegació en els distints òrgans encarregats de la gestió de personal dels diversos òrgans de l'administració de la Generalitat.  
c) L'exercici de les competències en matèria de Relacions amb l'Estat i amb la Unió Europea, en el titular de la Conselleria d'Indústria, Comerç i Innovació.   
Segon  
Delegar, en la persona titular de la Secretaria Autonòmica de Justícia, l'exercici de les competències que corresponen al Protectorat de Fundacions de la Comunitat Valenciana, en virtut de l'article 29 de la Llei de la Generalitat Valenciana 8/1998, de 9 de desembre, de Fundacions de la Comunitat Valenciana, a excepció de les previstes en l'apartat d) i en l'apartat g) les relatives a «l'extinció de les fundacions, instant, si és el cas, les corresponents accions judicials, i controlar el procés de liquidació», en relació amb els articles 18 i 25 del text legal indicat, i en particular les següents:  
a) Portar el Registre de Fundacions d'acord amb allò que establix el capítol II de la Llei 8/1998, de 9 de desembre.  
b) Vetlar pel compliment adequat de les activitats que realitzen els promotors així com garantir l'efectiva afectació dels béns i drets recaptats a finals d'interés general.  
c) Assessorar els patrons de les fundacions en procés d'inscripció per a aconseguir-la i vetlar per l'adequació i la suficiència de la dotació: promoure que les fundacions ja constituïdes en escriptura pública procedisquen a la inscripció corresponent en el Registre de Fundacions i, si és el cas, designar les persones que hagen d'atorgar-la.  
d) Vetlar pel compliment efectiu dels fins fundacionals d'acord amb la voluntat del fundador i tenint en compte la consecució de l'interés general.  
e) Vetlar per la integritat, la suficiència i la rendibilitat del patrimoni fundacional i verificar si els recursos econòmics han sigut aplicats als fins fundacionals.  
f) Garantir la legalitat de les modificacions dels estatuts i fusió de les fundacions.  
g) Assessorar les fundacions ja inscrites sobre el seu règim jurídic i econòmic, així com sobre les qüestions que es referisquen a les activitats exercides per aquelles en compliment dels seus fins, prestant-los, a tal l'efecte, el suport necessari; donar publicitat a l'existència i les activitats de les fundacions.  
h) Quantes altres funcions s'establisquen en la legislació vigent.  
Tercer  
Delegar en la persona titular de la Subsecretaria de la Conselleria de Justícia i Administracions Públiques:  
a) L'exercici de les facultats ordinàries en matèria de contractació administrativa de tots els òrgans superiors en què s'estructura la Conselleria.  
b) L'autorització de gastos, disposició, liquidació de crèdits exigibles i sol·licituds d'ordenació de pagaments, dins dels límits legals i pressupostaris corresponents als seus programes pressupostaris, així com la firma dels corresponents documents comptables, a excepció de les previstes en l'article 28.d de la Llei 5/1983, de 30 de desembre, del Consell.  
c) L'aprovació dels expedients de modificació de crèdits que siguen competència de la titular de la Conselleria, segons els límits legals i pressupostaris vigents, així com les propostes d'aprovació d'aquells expedients de modificació de crèdits l'aprovació dels quals corresponga a altres òrgans de la Generalitat.  
Quart  
Esta delegació d'atribucions podrà ser revocada en qualsevol moment per l'òrgan delegatori, de conformitat amb el que establix l'article 63.5 de la Llei del Consell i en l'article 13.6 de la Llei de Règim Jurídic de les Administracions Públiques i del Procediment Administratiu Comú. Les atribucions delegades en esta resolució podran ser avocades, en els termes i amb els requisits que establix l'article 14 d'esta última llei.  
Cinqué  
En tots aquells supòsits en què es faça ús d'esta delegació, haurà de fer-se constar expressament en la resolució o acte que s'adopte, i es consideraran dictades per l'òrgan delegatori.  
Sisé  
Les atribucions exercides per delegació no podran ser objecte de delegació en un altre òrgan.  
Seté  
Queden sense efecte les anteriors delegacions de competències conferides per la consellera de Justícia i Administracions Públiques.  
Huité  
Esta resolució de delegació de competències produirà efectes des de l'endemà de la publicació corresponent en el Diari Oficial de la Comunitat Valenciana.  
València, 30 de juliol de 2010. La consellera de Justícia i Administracions Públiques: Paula Sánchez de Lleó Guardiola.